宗徒葩韋勒達斐薩羅尼喀人後書

第一章

一葩韋勒西魯昂提摩斐、書達斐薩羅尼喀、服膺吾父天主、及主伊伊穌斯合利爾斯托斯教會、 二願吾父天主、及主伊伊穌斯合利爾斯托斯、賜爾恩寵安和、 三我儕理宜恆為弟兄感謝主、因爾信漸滋、爾衆相愛日增、 四致我儕於諸教會、藉爾自榮、卽藉爾於窘迫患難閒、所存堅忍篤信、 五以顯天主公義審判必臨、並膺天國、因之而處諸患害、 六因天主前視義所宜、苦爾者以苦報之、 七至爾受其苦者、則報爾偕我儕以安、乃於主伊伊穌斯偕其盛能諸神、由天昭著日、 八卽以烈火行其公判、於彼不識天主、不服吾主伊伊穌斯合利爾斯托斯福音者、 九斯人必受刑、而永滅亡於主面、及其榮光盛能、 十乃主降臨以受榮於厥聖徒、見異於諸信士日、因我儕所證於爾者己有據、 十一是故恆為爾禱、望我主成爾克當所蒙召、且盡厥善意、以力成爾信功、 十二為吾主伊伊穌斯合利爾斯托斯名、藉爾得榮、爾亦藉之得榮、純賴天主、及吾主伊伊穌斯合利爾斯托斯寵恩、

第二章

一至吾主伊伊穌斯合利爾斯托斯臨日、與我衆會歸之蹟、切求弟兄、 二或為神感、或聞人言、或展手書、似我所遺、言合利爾斯托斯臨日伊邇、悉毋輙驚擾、 三愼毋因何為人誘、蓋必有背信蹟、及屬惡人沉淪子先出、 四敵無度、妄自尊崇謂超於凡稱主世所崇拜者、至入主堂、居主位、自以為主、 五豈爾不憶吾居爾中曾言此、 六今爾亦知阻其屆期出之故、 七因惡違之秘已萌、惟弗克成就、直至阻之者逝没、 八於時惡違者見、主伊伊穌斯以辭氣擊之、並以昭厥臨、俾淪胥以亡、 九彼惡違者至、藉薩他那力、行妙用、偽為異蹟奇事、 十詭詐百出、自棄者為所惑、蓋彼不喜受眞實、係致得救者、 十一因此天主任其乖謬、信諸誑言、 十二故不信眞實悅不義者、將悉受判擬、 十三主愛之弟兄、我儕宜為爾恆謝天主、因伊預簡爾、蒙聖神之聖、及信諸眞實之誠而得救、 十四且簡爾藉我傳福音召爾、得與吾主伊伊穌斯合利爾斯托斯榮、 十五是以弟兄意宜堅立、於我口述或書遺所傳道、固守之、 十六願吾主伊伊穌斯合利爾斯托斯、及吾父天主、曾愛我儕、並依其寵恩、賜以永慰善望者、 十七恆加慰爾心、堅爾於一切善言善行、

第三章

一究之、求弟兄為我儕祈禱、俾主道流行、被厥休稱、若爾中然、 二且免我儕見害於違理者惡者、蓋人非皆有信、 三然主實信、俾爾堅立、免陷惡謀、四我儕賴主堅信、爾遵我示行、後必仍遵之、 五惟願主啟迪爾心愛天主、及效合利爾斯托斯忍耐、 六弟兄乎、因吾主伊伊穌斯合利爾斯托斯名、命爾遠凡無度、及不遵受我遺傳之弟兄、 七緣爾自知、宜如何法我、我居爾中、未嘗無度、 八亦非素餐、惟是勞辛、晝夜操作、恐累及人、 九行此、非我無權、第為是模楷、欲爾是效、 十因昔居爾時、曾命爾云、人不操作、毋求食、 十一然今聞爾中有無度者、不務本業、徒勞無成、 十二似此者、我因主伊伊穌斯合利爾斯托斯名、勸諭之、心毋紛擾、各事其事、而食其食、 十三至弟兄、宜行善、毋憂怠、 十四此書所命、遇有弗從者、則誌其人毋與交、俾自愧勵、 十五然毋視若仇、仍勗如弟兄、 十六願賜安和主、隨時隨事、錫爾安和、主與爾衆偕、 十七我葩韋勒親書問爾安、於諸書我筆所簽如後、 十八願吾主伊伊穌斯合利爾斯托斯恩寵與爾衆偕、阿民、